**Έκθεση της** **Κοινοβουλευτικής Επιτροπής Νομικών, Δικαιοσύνης και Δημοσίας Τάξεως για τα νομοσχέδια «Ο περί Εμπορικού Δικαστηρίου και Ναυτοδικείου Νόμος του 2019» και «Ο περί Δικαστηρίων (Τροποποιητικός) Νόμος του 2019»**

**Παρόντες:**

Φωτεινή Τσιρίδου, αναπλ. πρόεδρος Γιώργος Κουκουμάς

Νίκος Γεωργίου Κωστής Ευσταθίου

Άριστος Δαμιανού Χαράλαμπος Θεοπέμπτου

 Ανδρέας Πασιουρτίδης

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως μελέτησε τα πιο πάνω νομοσχέδια σε δέκα συνεδρίες της, οι οποίες πραγματοποιήθηκαν στις 27 Οκτωβρίου και στις 10 και 17 Νοεμβρίου 2021, καθώς και στις 19 και 26 Ιανουαρίου, στις 2, 9 και 16 Φεβρουαρίου και στις 23 και 30 Μαρτίου 2022. Στο πλαίσιο των συνεδριάσεων αυτών κλήθηκαν και παρευρέθηκαν ενώπιον της επιτροπής η Υπουργός Δικαιοσύνης και Δημοσίας Τάξεως, εκπρόσωποι του Υπουργείου Οικονομικών, του Υπουργείου Ενέργειας, Εμπορίου και Βιομηχανίας, του Υφυπουργείου Ναυτιλίας, η Αρχιπρωτοκολλητής, εκπρόσωποι της Νομικής Υπηρεσίας της Δημοκρατίας, η Επίτροπος Νομοθεσίας, εκπρόσωποι του Παγκύπριου Δικηγορικού Συλλόγου, της Ομοσπονδίας Εργοδοτών και Βιομηχάνων (ΟΕΒ), του Κυπριακού Εμπορικού και Βιομηχανικού Επιμελητηρίου (ΚΕΒΕ), του Συνδέσμου Εγκεκριμένων Λογιστών Κύπρου (ΣΕΛΚ), του Κυπριακού Οργανισμού Προώθησης Επενδύσεων (CIPA) και του Κυπριακού Συνδέσμου Εταιρειών Διεθνών Δραστηριοτήτων (CIBA).

 Σημειώνεται ότι στο στάδιο της συζήτησης των νομοσχεδίων παρευρέθηκαν και ο πρόεδρος της επιτροπής κ. Νίκος Τορναρίτης, καθώς και τα μέλη της επιτροπής κ. Χριστιάνα Ερωτοκρίτου, Πανίκος Λεωνίδου και Σωτήρης Ιωάννου.

 Σκοπός του πρώτου νομοσχεδίου όπως αρχικά κατατέθηκε στη Βουλή ήταν η ίδρυση ενιαίου πενταμελούς Εμπορικού Δικαστηρίου και Ναυτοδικείου, το οποίο θα έχει δικαιοδοσία συντρέχουσα με τη δικαιοδοσία των επαρχιακών δικαστηρίων και το οποίο θα αναλάβει την εκδίκαση εμπορικών διαφορών και ναυτικών υποθέσεων με ταχείες διαδικασίες.

 Ειδικότερα, με τις πρόνοιες του πρώτου νομοσχεδίου επιδιώκονται κυρίως τα ακόλουθα:

1. Καθορισμός της δικαιοδοσίας του Εμπορικού Δικαστηρίου και Ναυτοδικείου, ήτοι να ακούει και να αποφασίζει σε πρώτο βαθμό επί πάσης εμπορικής διαφοράς στην οποία το αμφισβητούμενο ποσό ή η αξία της επίδικης διαφοράς δεν είναι κατώτερα των δύο εκατομμυρίων ευρώ (€2.000.000) και επί πάσης ναυτικής υπόθεσης.
2. Καθορισμός της δομής, διαδικασίας, στελέχωσης και οργάνωσης του Εμπορικού Δικαστηρίου και Ναυτοδικείου.
3. Καθορισμός των απαιτούμενων προσόντων για διορισμό των πέντε (5) δικαστών του Εμπορικού Δικαστηρίου και Ναυτοδικείου, του καθεστώτος και των εξουσιών αυτών, καθώς και της μισθοδοσίας και των όρων υπηρεσίας τους.
4. Καθορισμός της κατά τόπο αρμοδιότητας του Εμπορικού Δικαστηρίου και Ναυτοδικείου.
5. Παροχή δυνατότητας άσκησης έφεσης κατά των αποφάσεων του Εμπορικού Δικαστηρίου και Ναυτοδικείου.
6. Παροχή δυνατότητας καθορισμού με διαδικαστικό κανονισμό της δικονομίας και της πρακτικής που θα διέπουν τη δικαιοδοσία του Εμπορικού Δικαστηρίου και Ναυτοδικείου.

 Σκοπός του δεύτερου νομοσχεδίου όπως αρχικά κατατέθηκε στη Βουλή ήταν η τροποποίηση του περί Δικαστηρίων Νόμου, ώστε οι υποθέσεις που αφορούν Ναυτοδικείο να αφαιρεθούν από την καθ’ ύλη δικαιοδοσία του Ανωτάτου Δικαστηρίου και να ανατεθούν στο υπό ίδρυση Εμπορικό Δικαστήριο και Ναυτοδικείο όπως προβλέπεται στο πρώτο νομοσχέδιο.

 Στο πλαίσιο της συζήτησης των νομοσχεδίων η Υπουργός Δικαιοσύνης και Δημοσίας Τάξεως επισήμανε στην επιτροπή ότι η δημιουργία Εμπορικού Δικαστηρίου και Ναυτοδικείου αποτελεί καινοτομία στην αστική δικαιοδοσία, όπου παρατηρείται το μεγαλύτερο πρόβλημα καθυστερήσεων στην εκδίκαση υποθέσεων. Περαιτέρω, σύμφωνα με την υπουργό, η ίδρυση Εμπορικού Δικαστηρίου και Ναυτοδικείου θα συμβάλει στην αποτελεσματική απονομή της δικαιοσύνης και την ταχεία εκδίκαση των υπαγόμενων στη δικαιοδοσία του υποθέσεων όπως αυτές ορίζονται στο πρώτο νομοσχέδιο, ενώ η επίτευξη των ανωτέρω στόχων θα ενισχύσει την ανταγωνιστικότητα της Κύπρου ως κέντρου παροχής υπηρεσιών υψηλής ποιότητας και θα προσελκύσει ξένες επενδύσεις. Η πιο πάνω αξιωματούχος επισήμανε επίσης ότι η ίδρυση Εμπορικού Δικαστηρίου και Ναυτοδικείου αναμένεται να διαδραματίσει σημαντικό ρόλο στη μακροπρόθεσμη οικονομική ανάπτυξη της χώρας.

 Η Υπουργός Δικαιοσύνης και Δημοσίας Τάξεως αναφέρθηκε επιπροσθέτως στη μακροχρόνια προσπάθεια ετοιμασίας των νομοσχεδίων, υπενθυμίζοντας ότι το νομοσχέδιο που κατατέθηκε στη Βουλή των Αντιπροσώπων το 2018 και αποσκοπούσε στην ίδρυση Εμπορικού Δικαστηρίου δεν προωθήθηκε, ύστερα από επιφυλάξεις που εκφράστηκαν από το Ανώτατο Δικαστήριο. Ως εκ τούτου, όπως η Υπουργός Δικαιοσύνης και Δημοσίας Τάξεως ενημέρωσε την επιτροπή, τα υπό συζήτηση στο παρόν στάδιο νομοσχέδια είναι αποτέλεσμα ευρείας διαβούλευσης, καθώς και συζητήσεων με το Ανώτατο Δικαστήριο, ώστε να διασαφηνιστούν οι πρόνοιές τους και με την εφαρμογή τους να ενισχυθεί η αποδοτικότητα των δικαστηρίων.

 Κατά τη συζήτηση του πρώτου νομοσχεδίου την επιτροπή απασχόλησαν μεταξύ άλλων τα ακόλουθα ζητήματα:

1. Το θέμα διεξαγωγής της δικαστικής διαδικασίας και καταχώρισης των εγγράφων ενώπιον του Εμπορικού Δικαστηρίου και Ναυτοδικείου στην αγγλική γλώσσα. Ωστόσο, επισημάνθηκε από το Υπουργείο Δικαιοσύνης και Δημοσίας Τάξεως πως η υιοθέτηση τέτοιας ρύθμισης δεν επιτρέπεται βάσει των σχετικών διατάξεων του Συντάγματος της Δημοκρατίας και συνεπώς απαιτείται η τροποποίησή τους, προκειμένου η ρύθμιση αυτή να μη συγκρούεται με τις συνταγματικές διατάξεις. Σημειώνεται ότι σύμφωνα με τις ισχύουσες κατά τον χρόνο της συζήτησης του πρώτου νομοσχεδίου διατάξεις του άρθρου 3 του συντάγματος οι επίσημες γλώσσες της Δημοκρατίας είναι η ελληνική και η τουρκική, καθώς η διαδικασία ενώπιον των δικαστηρίων διεξάγεται και οι αποφάσεις αυτών συντάσσονται στην ελληνική γλώσσα, εάν οι διάδικοι είναι Έλληνες, στην τουρκική γλώσσα, εάν οι διάδικοι είναι Τούρκοι, και στην ελληνική και στην τουρκική γλώσσα, εάν οι διάδικοι είναι Έλληνες και Τούρκοι. Στη βάση των πιο πάνω κρίθηκε αναγκαία η τροποποίηση του συντάγματος και ως εκ τούτου κατατέθηκε σχετικό νομοσχέδιο από το Υπουργείο Δικαιοσύνης και Δημοσίας Τάξεως.

Μέλη της επιτροπής εξέφρασαν προβληματισμό αναφορικά με την παροχή δυνατότητας στο υπό σύσταση δικαστήριο να επιτρέπει τη χρήση της αγγλικής γλώσσας στις ενώπιόν του διαδικασίες.

 Ειδικότερα, κατά τη συζήτηση του θέματος αυτού τα μέλη της επιτροπής αναφέρθηκαν κυρίως στο κόστος χρήσης μεταφραστών και διερμηνέων, το οποίο ενδεχομένως να αποτελεί λόγο αποκλεισμού της Κύπρου ως κέντρου επίλυσης διαφορών, στην ανάγκη όπως διασφαλιστεί ότι οι δικαστές και οι δικηγόροι που εμφανίζονται ενώπιόν τους κατέχουν ικανοποιητικά τη γνώση της αγγλικής γλώσσας, καθώς και στο κατά πόσο η δυνατότητα χρήσης της αγγλικής γλώσσας θα παρέχεται μετά από αίτημα ενός εκ των διαδίκων ή και των δύο διαδίκων.

Συναφώς, το μέλος της επιτροπής βουλευτής του Κινήματος Σοσιαλδημοκρατών ΕΔΕΚ εξέφρασε τη διαφωνία του όσον αφορά τη χρήση της αγγλικής γλώσσας ως γλώσσας διαδικασίας ενώπιον του Εμπορικού Δικαστηρίου και Ναυτοδικείου, καθώς και την αναγκαιότητα τροποποίησης του συντάγματος υποστηρίζοντας ότι η εν λόγω ρύθμιση ενέχει τον κίνδυνο παρείσφρησης της αγγλικής γλώσσας σε διαδικασίες μεταξύ Ελλήνων ή μεταξύ Τούρκων ή μεταξύ Ελλήνων και Τούρκων.

 Ο εκπρόσωπος του Παγκύπριου Δικηγορικού Συλλόγου εξέφρασε την άποψη ότι, για να καταστεί δυνατή η ενίσχυση της ανταγωνιστικότητας της Κύπρου ως κέντρου παροχής ποιοτικών υπηρεσιών και προσέλκυσης ξένων επενδύσεων, πρέπει να παρασχεθεί στο Εμπορικό Δικαστήριο και Ναυτοδικείο η δυνατότητα χρήσης της αγγλικής γλώσσας, εφόσον τούτο επιλέξουν οι διάδικοι.

Περαιτέρω, σε γραπτή επιστολή του ο Πρόεδρος του Παγκύπριου Δικηγορικού Συλλόγου ενημέρωσε την επιτροπή ότι το μεγαλύτερο μέρος του μαρτυρικού υλικού και της νομικής βάσης σε διεθνείς ιδιωτικές συμβάσεις και εμπορικές συναλλαγές, που είναι στο επίκεντρο του υπό ίδρυση Εμπορικού Δικαστηρίου, είναι στα αγγλικά, και, σε περίπτωση που δε θα παρέχεται η δυνατότητα χρήσης της αγγλικής γλώσσας, θα προκύπτει η ανάγκη μεταφράσεων, θα περιπλέκεται η διαδικασία και θα αποκλείονται διαδίκους από την άμεση συμμετοχή τους στις δικαστικές διαδικασίες.

Ο εκπρόσωπος του CIBA σε σχετικό υπόμνημα προς την επιτροπή εισηγήθηκε όπως στο πλαίσιο της εφαρμογής των διατάξεων του άρθρου 3.1 του συντάγματος οι διαδικασίες του Εμπορικού Δικαστηρίου και του Ναυτοδικείου διεξάγονται και οι αποφάσεις τους εκδίδονται στις επίσημες γλώσσες της Δημοκρατίας, ήτοι την ελληνική και την τουρκική γλώσσα, και για αλλόγλωσσους διαδίκους παρέχονται υπηρεσίες μεταφραστή και πιστή μετάφραση των αποφάσεων στην αγγλική γλώσσα, καθώς και δυνατότητα δημοσίευσης ανακοινώσεων των δικαστηρίων στην αγγλική γλώσσα.

2. Ο διαχωρισμός του Εμπορικού Δικαστηρίου και του Ναυτοδικείου σε δύο δικαστήρια.

Το Ανώτατο Δικαστήριο σε σχετικό υπόμνημα προς την επιτροπή υποστήριξε την ανάγκη ίδρυσης δύο δικαστηρίων με ξεχωριστή δικαιοδοσία, ήτοι το Εμπορικό Δικαστήριο με δικαιοδοσία επί εμπορικών διαφορών και το Ναυτοδικείο με δικαιοδοσία επί ναυτικών υποθέσεων. Σύμφωνα με το εν λόγω υπόμνημα, η ανάγκη ίδρυσης ξεχωριστών δικαστηρίων προκύπτει λόγω της ιδιαιτερότητας της δικαιοδοσίας του Ναυτοδικείου και της δικονομίας που θα διέπει αυτό, του κύρους το οποίο κάθε δικαστήριο θα αντλεί από την άσκηση της ιδιαίτερης δικαιοδοσίας του, της αποτροπής έγερσης ενστάσεων σε θέματα δικαιοδοσίας και της εξειδίκευσης που απαιτείται να έχει κάθε δικαστήριο, καθώς και της ταχύτητας με την οποία επιβάλλεται να διεκπεραιώνονται οι υποθέσεις.

Ο εκπρόσωπος του CIBA συμφώνησε με τις θέσεις του Ανωτάτου Δικαστηρίου αναφορικά με τον διαχωρισμό του Εμπορικού Δικαστηρίου και του Ναυτοδικείου.

3. Τα θέματα τα οποία θα εμπίπτουν στην έννοια του όρου «εμπορική διαφορά» και η δικαιοδοσία του Εμπορικού Δικαστηρίου, ήτοι το αμφισβητούμενο ποσό ή η αξία της επίδικης διαφοράς, που σύμφωνα με τις πρόνοιες του νομοσχεδίου καθορίζεται στα δύο εκατομμύρια ευρώ (€2.000.000) και άνω για την εκδίκαση εμπορικών διαφορών.

 Ο εκπρόσωπος του CIBA εισηγήθηκε όπως περιληφθούν στην έννοια του όρου «εμπορική διαφορά» ζητήματα που προκύπτουν από ή σχετίζονται με την εφαρμογή των διατάξεων του περί Αγωγών Αποζημίωσης για Παραβάσεις του Δικαίου του Ανταγωνισμού Νόμου και διαφορές μεταξύ μετόχων οντοτήτων που εποπτεύονται από εποπτική αρχή στη Δημοκρατία.

4. Τα θέματα τα οποία θα εμπίπτουν στην έννοια του όρου «ναυτική υπόθεση».

Η εκπρόσωπος του Υφυπουργείου Ναυτιλίας εισηγήθηκε όπως τα θέματα αναφορικά με ναυτικές υποθέσεις περιληφθούν στη δικαιοδοσία του Ναυτοδικείου κατ’ αναλογία της πρόνοιας που ρυθμίζει θέματα διαιτησίας τα οποία εμπίπτουν στη δικαιοδοσία του Εμπορικού Δικαστηρίου. Η εκπρόσωπος του Υπουργείου Δικαιοσύνης και Δημοσίας Τάξεως διευκρίνισε ότι τα θέματα διαιτησίας περιλήφθηκαν αποκλειστικά στη δικαιοδοσία του Εμπορικού Δικαστηρίου, εφόσον θα ελέγχονται μόνο θέματα διαδικασίας και όχι ουσίας, και κατά τον τρόπο αυτό θα επιτευχθεί εξειδίκευση στην εκδίκαση των εν λόγω θεμάτων.

Ο εκπρόσωπος του CIBA εισηγήθηκε επίσης όπως κατά τον καθορισμό της δικαιοδοσίας του δικαστηρίου διά του ορισμού του όρου «ναυτική υπόθεση» μη διατηρηθεί η υφιστάμενη δικαιοδοσία του Ανωτάτου Δικαστηρίου, η οποία εδράζεται στη νομοθεσία του Ηνωμένου Βασιλείου, αλλά υιοθετηθεί εκσυγχρονισμένη δικαιοδοσία Ναυτοδικείου.

5. Ο αριθμός των δικαστών και τα προσόντα των δικαστών. Ειδικότερα, απασχόλησαν τα προσόντα της απαιτούμενης πείρας, της ευρείας γνώσης επί των θεμάτων που θα εκδικάζει το δικαστήριο και της γνώσης της αγγλικής γλώσσας.

 Στο στάδιο της μελέτης των υπό συζήτηση νομοσχεδίων το Υπουργείο Δικαιοσύνης και Δημοσίας Τάξεως, σε συνεργασία με τη Νομική Υπηρεσία της Δημοκρατίας και ύστερα από διαβούλευση με το Ανώτατο Δικαστήριο, λαμβάνοντας υπόψη τις εισηγήσεις αυτού, καθώς και τις εισηγήσεις που υποβλήθηκαν προφορικά ή γραπτώς από τους εμπλεκόμενους φορείς και από τα μέλη της επιτροπής, υπέβαλε στην τελευταία αναθεωρημένα κείμενα των νομοσχεδίων στα οποία επέφερε αριθμό τροποποιήσεων.

 Ειδικότερα, στο αναθεωρημένο κείμενο του πρώτου νομοσχεδίου προβλέπονται μεταξύ άλλων τα ακόλουθα:

1. Προσθήκη ρητής αναφοράς στο προοίμιο του προτεινόμενου νόμου ότι η ίδρυση των υπό αναφορά δικαστηρίων είναι επίσης αναγκαία για την αποτελεσματική απονομή δικαιοσύνης.
2. Διαχωρισμός του Εμπορικού Δικαστηρίου και του Ναυτοδικείου με την ίδρυση δύο ξεχωριστών δικαστηρίων, συγκροτούμενα εκ πέντε δικαστών και δύο δικαστών, αντίστοιχα.
3. Διασαφήνιση των απαιτούμενων προσόντων των δικαστών εκάστου δικαστηρίου, ώστε να απαιτούνται διαζευκτικά και όχι σωρευτικά η ευρεία γνώση επί των θεμάτων που θα εκδικάζει έκαστο δικαστήριο και η εμπειρία στον χειρισμό δικαστικών υποθέσεων που εμπίπτουν στη δικαιοδοσία εκάστου δικαστηρίου.
4. Προσθήκη στα προσόντα των δικαστών εκάστου δικαστηρίου της πολύ καλής γνώσης της αγγλικής γλώσσας.
5. Απάλειψη της πρόνοιας σύμφωνα με την οποία το Ανώτατο Δικαστικό Συμβούλιο δύναται να διορίσει ως δικαστή δικηγόρο ο οποίος ασκεί το επάγγελμα αυτού για οκτώ (8) τουλάχιστον έτη και πληροί τα υπόλοιπα απαιτούμενα προσόντα σύμφωνα με τις διατάξεις του περί Δικαστηρίων Νόμου προσόντα για διορισμό προέδρου επαρχιακού δικαστηρίου.
6. Απάλειψη της ρύθμισης σύμφωνα με την οποία το Ανώτατο Δικαστικό Συμβούλιο δύναται διορίζοντας δικαστή να τοποθετήσει αυτόν κατά την κρίση του σε οποιαδήποτε βαθμίδα της μισθοδοτικής κλίμακας της θέσης.
7. Απάλειψη της πρόνοιας βάσει της οποίας διορίζεται μόνο ένας Πρωτοκολλητής σε κάθε δικαστήριο ξεχωριστά, ώστε να παρέχεται η ευχέρεια στη δικαστική εξουσία να καθορίζει η ίδια τις ανάγκες της και διασαφήνιση ότι το προσωπικό του δικαστηρίου θα προέρχεται από τη δημόσια υπηρεσία.
8. Προσθήκη της δυνατότητας διεξαγωγής της δικαστικής διαδικασίας και της καταχώρισης των εγγράφων στην αγγλική γλώσσα, όταν το απαιτεί το συμφέρον της δικαιοσύνης και μετά από σχετικό αίτημα ενός εκ των διαδίκων.
9. Όσον αφορά το Εμπορικό Δικαστήριο, προβλέπονται επιπλέον τα ακόλουθα:

α. Εξαίρεση από τη δικαιοδοσία αυτού απαίτησης ή ανταπαίτησης σε σχέση με τραπεζικά και/ή χρηματοπιστωτικά θέματα.

β. Απάλειψη της κατηγορίας «μεταφορά αγαθών μέσω θάλασσας» και της κατηγορίας «κατασκευή πλοίων» από την έννοια του όρου «εμπορική διαφορά» και συμπερίληψη των κατηγοριών αυτών στην έννοια του όρου «ναυτική υπόθεση», καθότι αποτελούν δικαιοδοσία του Ναυτοδικείου.

γ. Προσθήκη στην έννοια του όρου «εμπορική διαφορά» διαφοράς ή ζητήματος που προκύπτει από ή σχετίζεται με την εφαρμογή των διατάξεων του περί Αγωγών Αποζημίωσης για Παραβάσεις του Δικαίου του Ανταγωνισμού Νόμου και διαφορών μεταξύ μετόχων οντοτήτων που εποπτεύονται από εποπτική αρχή στη Δημοκρατία.

δ. Προσθήκη πρόνοιας σύμφωνα με την οποία εμπορικές διαφορές που αφορούν διαφορά ή ζήτημα που προκύπτει από ή σχετίζεται με την εφαρμογή των διατάξεων του περί Αγωγών Αποζημίωσης για Παραβάσεις του Δικαίου του Ανταγωνισμού Νόμου, θέματα πνευματικής ιδιοκτησίας και συγγενικών δικαιωμάτων και θέματα διαιτησίας θα εμπίπτουν στις αρμοδιότητες του Εμπορικού Δικαστηρίου, ανεξαρτήτως του ύψους του αμφισβητούμενου ποσού ή της αξίας της επίδικης διαφοράς.

ε. Διασαφήνιση ότι ως προσόν για τον διορισμό δικαστή απαιτείται η ευρεία γνώση σε θέματα εμπορικών διαφορών, αντί σε θέματα εμπορικού δικαίου.

στ. Συμπερίληψη στην κατά τόπο αρμοδιότητα του Εμπορικού Δικαστηρίου εμπορικής διαφοράς, σε περίπτωση που η δικαιοδοσία του Εμπορικού Δικαστηρίου προκύπτει βάσει διεθνούς συνθήκης ή οποιουδήποτε κανόνα του ιδιωτικού διεθνούς δικαίου.

ζ. Διασαφήνιση των προνοιών που ρυθμίζουν τη μεταφορά ή παραπομπή υπόθεσης που αφορά εμπορική διαφορά μεταξύ του επαρχιακού δικαστηρίου και του Εμπορικού Δικαστηρίου.

1. Όσον αφορά το Ναυτοδικείο, προβλέπονται επιπλέον τα ακόλουθα:

α. Απάλειψη συντρέχουσας δικαιοδοσίας του Ναυτοδικείου με τα επαρχιακά δικαστήρια στον τομέα των ναυτικών υποθέσεων.

β. Εισαγωγή ορισμού του όρου «ναυτική υπόθεση» και καθορισμός αναλυτικά της δικαιοδοσίας του Ναυτοδικείου.

γ. Εισαγωγή ρυθμίσεων αναφορικά με τον τρόπο άσκησης της δικαιοδοσίας του Ναυτοδικείου και την καταχώριση απαιτήσεων κατά προσώπου («in personam») και απαιτήσεων κατά πράγματος («in rem»).

δ. Καθορισμός απεριόριστης κατά τόπο αρμοδιότητας του Ναυτοδικείου.

ε. Εισαγωγή ρύθμισης σύμφωνα με την οποία οι πρόνοιες που αφορούν το Ναυτοδικείο τίθενται σε ισχύ με σχετική γνωστοποίηση του Ανωτάτου Δικαστηρίου στην Επίσημη Εφημερίδα της Δημοκρατίας για τη συγκρότηση του Ναυτοδικείου.

 Στο αναθεωρημένο κείμενο του δεύτερου νομοσχεδίου κυρίως διευκρινίζεται ότι αφαιρείται από το Ανώτατο Δικαστήριο και τα επαρχιακά δικαστήρια η πρωτοβάθμια δικαιοδοσία αναφορικά με την εκδίκαση ναυτικών υποθέσεων.

 Στο πλαίσιο της συζήτησης του αναθεωρημένου κειμένου του πρώτου νομοσχεδίου, μέλη της επιτροπής εισηγήθηκαν όπως από τον ορισμό του όρου «εμπορική διαφορά», που περιλαμβάνεται σε αυτό, εξαιρεθεί η εγγραφή διαιτητικής απόφασης σχετικά με τραπεζικά και/ή χρηματοπιστωτικά ιδρύματα.

 Αναφορικά με την πιο πάνω εισήγηση, η εκπρόσωπος του Υπουργείου Δικαιοσύνης και Δημοσίας Τάξεως δήλωσε ότι, εφόσον εξαιρούνται ήδη τα σχετικά με τραπεζικά και/ή χρηματοπιστωτικά ιδρύματα θέματα, εξαιρείται και η εγγραφή διαιτητικής απόφασης και γι’ αυτό δεν ενίσταται στην εισαγωγή πρόνοιας στο πρώτο νομοσχέδιο βάσει της πιο πάνω εισήγησης.

 Συναφώς, η επιτροπή, λαμβάνοντας υπόψη την πιο πάνω εισήγηση των μελών της, έκρινε σκόπιμο όπως την ενσωματώσει στο αναθεωρημένο κείμενο του πρώτου νομοσχεδίου.

 Όλοι όσοι παρευρέθηκαν στη συνεδρία της επιτροπής δήλωσαν ότι συμφωνούν με τους σκοπούς και τις επιδιώξεις των υπό αναφορά νομοσχεδίων.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως, αφού έλαβε υπόψη όλα όσα τέθηκαν ενώπιόν της, κατέληξε στις πιο κάτω θέσεις:

1. Η αναπληρώτρια πρόεδρος και το μέλος της βουλευτής της κοινοβουλευτικής ομάδας του Δημοκρατικού Συναγερμού υιοθετούν τους σκοπούς και τις επιδιώξεις των νομοσχεδίων και εισηγούνται την ψήφισή τους σε νόμο.

2. Τα μέλη της βουλευτές της κοινοβουλευτικής ομάδας ΑΚΕΛ-Αριστερά-Νέες Δυνάμεις, καθώς και τα μέλη της βουλευτές του Κινήματος Σοσιαλδημοκρατών ΕΔΕΚ και του Κινήματος Οικολόγων-Συνεργασία Πολιτών επιφυλάχθηκαν να τοποθετηθούν επί των προνοιών των νομοσχεδίων κατά τη συζήτησή τους ενώπιον της ολομέλειας του σώματος.

 Η Κοινοβουλευτική Επιτροπή Νομικών, Δικαιοσύνης και Δημοσίας Τάξεως υπό το φως των πιο πάνω υποβάλλει την παρούσα έκθεσή της για λήψη τελικής απόφασης επί των νομοσχεδίων στο στάδιο της συζήτησής τους στην ολομέλεια του σώματος.

 Σημειώνεται ότι σε περίπτωση ψήφισης του πρώτου νομοσχεδίου σε νόμο θα τροποποιηθεί ο τίτλος του, ώστε να αναφέρεται ως «Ο περί της Ίδρυσης και Λειτουργίας Εμπορικού Δικαστηρίου και Ναυτοδικείου Νόμος του 2022».

10 Μαΐου 2022

Αρ. Φακ.: 23.01.060.108-2019

 23.01.060.109-2019

ΜΧ/ΓΧ/ΧΧ